**Te-aștept printre fecioare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Voi fereca cu lacăt potecile din crâng

Să nu mai știe nimeni că te aștept și plâng

Că noaptea e pustie când pasul tău ușor

Nu trece ca o boare pe-al florilor covor.

Să nu mai treacă vântul, dacă nu treci cu el

Și timpul fără tine se scurge infidel,

M-atinge cu aripa pe sufletul încins,

Ar vrea să mă doboare, dar nu cedez învins

Te-aștept printre fecioare desculță să cobori

Să-mi fie toamna lungă, iubirea fără nori.

- O să începem toamna, ca-n fiecare an,

Pe-aleea-nveșmântată în frunze de castan.

Tristeţea primei zile, ce-adună-n ochii tăi

Oceane de nelinişti, brăzdate de văpăi,

Se va topi, iubite, sub pleope-ntr-un sărut

Din care-n nopţi senine promit să fac un scut.

Va curge vinul roşu în cupe de cristal

Şi-l vom gusta alături pe-al timpului portal.

În edenul dorinţei mai dă-ne-o noapte, Doamne,

Să ne-nfruptam din fructul oprit al unei toamne.

Ioan Grigoraș Liliana Trif